Коми Республикаса Юралысь Вячеслав Гайзер пырис Россия Федерацияса Каналан Сöветлöн президиумö.

Россияса Госсöветлöн президиумö выль пырысьясöс вынсьöдiс Россияса Президент Дмитрий Медведев, - юöртö Кремльлöн пресс-служба.

Россия Федерацияса Президентлöн 2010 во öшым тöлысь 18 лунся 873-рп №-а тшöктöм серти, Коми Республикаса Юралысь кындзи, президиумö пырисны Саха Республикаса Юралысь Егор Борисов, Ярославскöй обласьтса губернатор Сергей Вахруков, Ростовскöй обласьтса губернатор Василий Голубев, Ямало-Ненецкöй автономнöй кытшса губернатор Дмитрий Кобылкин, Дагестанса президент Магомедсалам Магомедов, Иркутскöй обласьтса губернатор Дмитрий Мезенцев да Башкирияса президент Рустэм Хамитов.

Россия Федерацияса Каналан Сöвет йылысь положение серти президиумö пырысьясöс Президент вежö во джыннас öтчыдысь.

\*\*\* Каналан Сöветса президиум, кодöс лöсьöдöма могъяс öдйö видлалöм вылö, видлалö Госсö­ветлысь уджалан плансö да сылöн локтан заседаниелысь сёрнитанторсö, а сiдзжö видзöдö, кыдзи пöртсьöны олöмö Госсöветлöн удж план да сылöн решениеяс. Президиумлöн заседаниеяс нуöдсьöны коланлун дырйи, но, кыдзи век овлö, тöлысьнас öтчыдысь оз гежöдджыка.